**דף הנחייה- פסח שני**

סיפור פסח שני הוא סיפור ייחודי. סיפור בו קבוצה מתוך העם מוחה על הדרתה מתוך הכלל וזוכה שמחאתה תשמע ואף תזכה לייצר שינוי לדורות. באמצעות הסיפור ניתן לבחון נושאים כמו: הדרה וקבלה חברתית, שוני מול שיוויון בקהילה ובחוק, אינדיבידואליזם מול שייכות קהילתית, הערכה ערכית של מחאה חברתית ועוד.

דף לימוד זה מבוסס על מקורות שנאספו ונלמדו במסגרת קבוצת הלימוד הירושלמית של 'בת קול', והוא מהווה הצעה אחת מיני רבות להדגשה והגשה של הנושא. אתם מוזמנים ליצור מתוכו את השיעור שלכם על ידי שכפול הדף והתאמתו לצרכים שלכם.

**למנחה:**

דף זה עוסק בהיבטים השונים של פסח שני כפי שהם משתקפים מן המקורות. העיסוק בנושא זה מאפשר לבחון מענים שונים לאחרים בתוך הקהילה.

אנו ממליצים לפתוח בלימוד משותף של הפסוקים מ**ספר שמות** שמהווים את המקור ל'פסח שני' (ניתן לבחור להוריד את השאלות המנחות מהדפים שיחולקו למשתתפים).

נפצל את קריאת הפסוקים לשתיים, תחילה יש נקרא עד לפסוק ז'. בקשתם של טמאי המת למשה מזמינה אותנו לשאול את עצמנו על הדרך בה אנו מגיבים לבקשות 'למה ניגרע' של אחרים שונים בחברה. מה מעוררת בנו השאלה הזאת, האם יצא לנו לשאול אותה בעצמנו? האם נענו לבקשתנו?

נמשיך בקריאת הפסוקים, ובהצעת הפתרון של הקב"ה. ניתן לשוחח על האפשרות להזדמנות שניה, על הכלה של אחר ומציאת פתרון שיאפשר לו להיות חלק מהחברה.

באילו מצבים אנחנו קיבלנו הזדמנות שניה, ובאילו הענקנו אותה?

הביטוי 'למה נגרע' מופיע עוד פעם אחת בתורה, בסיפורן של בנות צלפחד. אלו שני סיפורים בהן הזעקה להיות חלק נענית בחיוב. בשתי הפעמים העונה הוא הקב"ה. האם יש לכך משמעות? האם משה בעצמו יכול היה להעניק דין זה?

כיום, כאשר לא קיים שיח ישיר עם הקב"ה, כיצד עלינו להגיב לזעקות 'למה ניגרע' של אחרים בחברה שלנו?

לאחר קריאת הפסוקים, נתחלק לחברותות להמשך הלימוד. (מומלץ להתחלק לקבוצות של 2-3 בלבד כדי לאפשר שיח פורה ואינטימי)

[במידה והזמן דוחק, רצוי לבחור מראש 2-3 קטעים בהם יתרכז הלימוד בחברותות]

**במה נשתנה פסח שני:** מקור זה מאפשר שיח על הדרך בה מעוצבים החגים. ההשוואה בין שני סוגי הפסח, היא הצצה אל החלקים המהותיים שמזהים חז"ל בחג. האם קביעתם עודנה רלוונטית לדרך בה אנו מציינים את החג?

חז"ל מעצבים את שני סוגי הפסח באופן שונה - מדוע חשוב להם ליצור הפרדה זאת? מה ערכה?

**חמץ ומצה:** הרבי מלובאוויטש מזהה בשונות של פסח שני תוכן ערכי. בעולם הפוסטמודרני טוענים למושגי טוב ורע יחסיים, על מנת לאפשר ריבוי של קולות ועמדות המקבלים מקום שווה בחברה. הרבי מלובאוויטש מציג עמדה אחרת המאפשרת את השונות **בתוך הקהילה**, את האפשרות לדין שונה עבור מי שמצבו או צרכיו שונים, בדומה לאפשרות שמייצר דין פסח שני. יחד עם זאת ובמקביל, הרבי מלובאוויטש משמר את מושגי הטוב והרע המוחלטים. מהי הגישה העדיפה בעיניכם?

**בזכות התיקון:** עצם הקריאה של טמאי המת להכרה במצוקה היא שהובילה לתיקון על פי רבי נחמן. באילו מקומות קריאתנו מעלה למודעות מצוקות של אחרים. האם יש בכך גם מן התיקון?

מה יש בהכרה במצוקה שמביאה לתיקון? האם חוויתם פעם תיקון בזכות הכרה של אחר במצוקתכם?

**בהעלותך - מצוות פסח שני:** על פי הרב שרקי השותפות בפסח פירושה השתייכות לעם ישראל. מי שלא חוגג את פסח איננו חלק מהעם, ובשל כך ניתנה האפשרות לחגוג את פסח שני. כלומר, השותפות בחג, היא שותפות בעם. אילו מעשים חברתיים משייכים אותנו לקהילה מסויימת? אילו מעשים מוציאים אותנו מתוכה?

האם ישנו מעשה אחד שיכול להוות סמן השתייכותי לקהילה הדתית? לישראליות? לעולם המערבי?

**חודש אייר - אור חוזר של חודש ניסן:** הרב לבנון והרב שרקי מזהים בחודש אייר את 'אתערותא דלתתא'. אילו גאולות הייתם חפצים להביא החודש לעולם? איזה תיקונים אתם מזהים שיש לתקן בחברה שלנו? אילו מעשים נדרשים כדי לתקן אותם?

חזרה למליאה, סיכום הדברים שעלו מתוך החברותות.